Rúhání dal nemocnici peniaze už vlani.
TEHERÁN. Iránsky prezident Hasan Rúhání daroval v prepočte 126.000 eur jedinej židovskej nemocnici na území tejto islamskej republiky.
Oznámila to vo štvrtok iránska tlačová agentúra IRNA.
Umiernený iránsky líder venoval prostriedky zo štátnych fondov Nemocnici a charitatívnemu centru doktora Sapira, ktorá pôsobí v Teheráne od roku 1942.
Rovnakú sumu tej istej nemocnici daroval Rúhání aj po vlaňajšom nástupe do úradu.
Podľa agentúry AP sa Rúháního gesto vníma ako napĺňanie jeho prísľubov o venovaní väčšej pozornosti menšinovým skupinám obyvateľstva.
V prevažne moslimskom Iráne žije asi 25-tisíc židov, čo predstavuje najväčšiu židovskú menšinu v oblasti Blízkeho východu.
Rúhání v auguste 2013 vystriedal v úrade konzervatívneho predchodcu Mahmúda Ahmadínežáda, ktorý spôsobil medzinárodné pobúrenie popieraním holokaustu a výzvami na zničenie Izraela.